Kísiljárn og áfengi í hringrásarhagkerfinu Haustið 2019 var stofnaður samstarfsvettvangur atvinnulífs og stjórnvalda um loftslagsmál og grænar lausnir . Það liggur í augum uppi að loftslagsváin verður ekki leyst án aðkomu fyrirtækja , til þess er verkefnið of stórt . Eitt af því sem mun koma að notum er svokallað hringrásarhagkerfi . Hringrásarhagkerfi miðar að því að lágmarka úrgang og hámarka nýtingu auðlinda í stað þess að taka , nota og henda , líkt og gert er ráð fyrir í línulegu hagkerfi . Á sama tíma og hráefnaþörf eykst í heiminum er hann fullur af úrgangi . Í Evrópu fer um 31% matvæla til spillis og 10 - 15% af byggingarefnum á meðan á byggingaframkvæmdum stendur . Jákvæð umhverfisáhrif af hringrásarhagkerfi eru óumdeild en fyrir fyrirtæki er ávinningurinn jafnframt mikill . Afkoman batnar með betri nýtingu og auknum tekjum og væntingar fjárfesta og starfsmanna aukast . Grænar lausnir eru að ryðja sér til rúms í auknum mæli í íslensku atvinnulífi og fjölmörg íslensk fyrirtæki standa framarlega við nýsköpun , þróun og beitingu nýrrar umhverfisvænnar tækni , hvert á sínu sviði . Elkem Ísland setti sér það háleita markmið að starfsemi félagsins verði kolefnishlutlaus fyrir árið 2040 . Náist markmiðið verður kísiljárnverksmiðjan líklega sú fyrsta í heimi án nokkurs kolefnisfótspors . Sem dæmi má nefna að í framleiðslunni verða til um 110 MW af glatvarma sem er orka sem fyrirtækið hyggst nýta betur . Leið Elkem til kolefnishlutleysis . Í þessu samhengi má sérstaklega horfa til nýsköpunarfyrirtækisins Íslenskar mysuafurðir sem er í eigu Mjólkursamsölunnar og Kaupfélags Skagfirðinga . Félagið vinnur að aukinni verðmætasköpun úr hráefnum sem falla til í mjólkurframleiðsluferlinu og er gott dæmi um hversu vel getur tekist til þegar unnið er eftir hugmyndafræði hringrásarhagkerfis . Verkefnið og sú verðmæti sem það skapar hefði ekki orðið að veruleika ef samvinna og hagræðing í mjólkuriðnaði hefði ekki verið heimil þar sem vinnslufyrirtæki hefðu staðið frammi fyrir vandamálum hvert í sínu horni . Með samvinnu var vandamálum breytt í tækifæri . Framleiðsluferli Íslenskra mysuafurða . Að meðaltali eru um 50 kýr á íslenskum sveitabæjum . Árlega er framleitt úr 150 milljón lítrum af mjólk þar sem 90 milljón lítrar fara í ýmsar mjólkurvörur , s.s. mjólk , smjör og rjóma og 60 milljón lítrar í osta . Við ostaframleiðsluna umbreytist 90% af hráefninu í mysu . Áður var þessum 54 milljón lítrum af mysu fargað í sjó en nú hefst nýtt framleiðsluferli þar sem úrgangi er haldið í lágmarki og hráefnanýting hámörkuð . Úr mysunni eru unnin 360 tonn af próteindufti sem nýtt er í fæðubótarefni og próteinbætt matvæli . Þegar búið er að vinna próteinduft standa eftir um 12.000 tonn af sætum vökva og þar af um 2.200 tonn af mjólkursykri . Vökvinn er þá gerjaður og eimaður með grænni innlendri orku . Sykurinn , sem eimast frá , er nýttur til að framleiða 1.500.000 lítra af alkóhóli / etanóli sem er hægt að breyta í 6,5 milljónir flaskna af 40% sterku áfengi eða aðrar vörur s.s. rúðuúða , íblöndunarefni fyrir bensín o.fl . Hrat sem fellur til við þennan síðasta lið framleiðslunnar er hægt að nota sem próteinríkt bætiefni í skepnufóður . Að loknu þessu ferli er einungis hreint vatn sem rennur út í umhverfið . Það er hlutverk stjórnvalda að móta samkeppnishæft regluumhverfi þannig að framlag fyrirtækja til umhverfis - og loftslagsmála geti orðið sem veigamest . Framleiðsluferli þessa nýsköpunarfyrirtækis er frábært dæmi um það hvernig hægt er að breyta vinnslu og hámarka nýtingu á þann veg að allir hafi ávinning af , fyrirtæki , almenningur og umhverfið . Hugvit og nýsköpun tveggja stórra fyrirtækja , án beinnar aðkomu stjórnvalda , gerðu framþróun mögulega í ferli sem hafði í gegnum tíðina leitt til vannýtingar á stórum hluta hráefna . Til umhugsunar er yfirskrift greina á vef SA þar sem fjallað er um brýn samfélagsmál .